USA tilbyr milliondusør for afrikanske terrorledere
Den største dusøren, på 7 millioner dollar, går til den eller de som kan bidra til at Abubakar Shekau, lederen for den nigerianske islamistgruppen Boko Haram, blir tatt. Shekau oppfordret i forrige uke islamister i Afghanistan, Pakistan og Irak om å forene seg med hans menn i en felles kamp for et islamistisk Nigeria. USA utlover også dusører på 5 millioner dollar hver for opplysninger som fører til at Mokhtar Belmokhtar, som sto bak terrorangrepet mot gassanlegget i In Aménas i Algerie, og Yahya Abu al-Hammam, leder for al-Qaida i Nord-Afrika (AQIM), blir tatt. I tillegg er det utlovet dusør for et annet AQIM-medlem og for en av lederne for den maliske islamistgruppen MUJAO. USA er bekymret over de ekstreme islamistenes økende innflytelse i Vest-Afrika. Bekymringene har økt etter meldinger om at Boko Haram og al-Qaida har nærmet seg hverandre den siste tiden.
USA utlover 23 millioner dollar i dusør for opplysninger som kan bidra til pågripelsen av lederne for fem militante terrorgrupper i Nord- og Vest-Afrika.